РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/228-23

20. октобар 2023. године

Б е о г р а д

З А П И С Н И К

14. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 20. ОКТОБРА 2023. ГОДИНЕ

Седница је почела у 10.50 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Томислав Јанковић, Драган Јовановић, Марија Јовановић, Јасмина Каранац, Роберт Козма, Драгован Милинковић, Марина Липовац Танасковић, Ивана Николић, Ђорђе Тодоровић и Бојан Торбица.

Седници Одбора су присуствовали заменици чланова Одбора: Бранислав Јосифовић (заменик Иване Србуловић) Милија Милетић (заменик Мирослава Кондића), Владимир Обрадовић (заменик Татјане Пашић) и Дејан Игњатовић (заменик Војислава Вујића).

 Седници нису присуствовавали чланови Одбора: Предраг Марсенић и Никола Нешић, нити њихови заменика.

Седници су присуствовали из Министарства грађевинарства, саобраћаја и инфраструктуре: Душан Радоњић, в.д. помоћника министра за стамбену и архитектонску политику, комуналне делатности и енергетску ефикасност и из Републичког геодетског завода Борко Драшковић, директор, и Гордана Зорић, помоћница директора.

Одбор је, већином гласова (13 гласова за, један није гласао), у складу са предлогом председника Одбора усвојио следећи

Д н е в н и р е д :

 - Усвајање записника 12. и 13. седнице Одбора,

1. Разматрање Предлога закона о изменама и допунама Закона о комуналним делатностима, (број 011-1949/23 од 6. октобра 2023. године), који је поднела Влада, у начелу;
2. Разматрање Предлога закона о изменама и допунама Закона о поступку уписа у катастар непокретности и водова, (број 011-1982/23 од 13. 10. 2023. године), који је поднела Влада, у начелу;
3. Разматрање Предлога закона о изменама и допунама Закона о државном премеру и катастру, (број 011-1983/23 од 13. 10. 2023. године), који је поднела Влада, у начелу.

 Пре преласка на рад по утврђеном дневном реду Одбор је већином гласова (13 за, један није гласао) усвојио записник 12. седнице Одбора одржане 11. октобра 2023. године и записник 13. седнице Одбора одржане 11. октобра 2023. године.

 Ради ефикаснијег рада, председник је предложио, а Одбор већином гласова прихватио (12 за, један уздржан, један није гласао) да се обави заједнички претрес о тачкама 1 - 3. дневног реда, а затим да се о свакој тачки Oдбор изјасни појединачно.

Прва, друга и трећа тачка дневног реда  **– заједнички претрес**

Предлог закона о изменама и допунама Закона о комуналним делатностима образложио је Душан Радоњић, помоћник министра у Министарству грађевинарства, саобраћаја и инфраструктуре, истакавши да је разлог за измене и допуне Закона о комуналним делатностима садржан у потреби да се разграничи надлежност републичких комуналних инспектора и општинских, односно градских комуналних инспектора.

Предлог закона о изменама и допунама Закона о поступку уписа у катастар непокретности и водова образложили су директор Републичког геодетског завода мр Борко Драшковић и помоћница директора Гордана Зорић, истакавши да се разлози за доношење Предлога закона о изменама и допунама Закона о поступку уписа у катастар непокретности огледају у потреби да се процедура уписа у катастар поједностави и убрза, односно да се упис у катастар по службеној дужности, по сили закона, врши ако је посебним законом прописано да се упис врши без доношења решења и без утврђивања испуњености услова за упис у катастар.

Предлог закона о изменама и допунама Закона о државном премеру и катастру образложила је помоћница директора Републичког геодетског завода Гордана Зорић, истакавши да су разлози за доношење овог закона садржани у потреби да се омогући упис свих врста инфраструктурних и подземних објеката, и то на једном месту, односно у једној бази података.

У дискусији су учествовали народни посланици: Марина Липовац Танасковић, Угљеша Марковић, Драган Јовановић, Роберт Козма, Драгован Милинковић, Ивана Николић, Владимир Обрадовић и Дејан Игњатовић и Ђорђе Тодоровић.

 Одбор је, у складу са чланом 155. став 2. Пословника Народне скупштине, већином гласова (11 за, један против, један није гласао) одлучио да предложи Народној скупштини да прихвати Предлог закона о изменама и допунама Закона о комуналним делатностима, у начелу.

За известиоца Одбора на седници Народне скупштине одређен је Угљеша Марковић, председник Одбора.

 Одбор је, у складу са чланом 155. став 2. Пословника Народне скупштине, већином гласова (11 за, два против) одлучио да предложи Народној скупштини да прихвати Предлог закона о изменама и допунама Закона о поступку уписа у катастар непокретности и водова, у начелу.

За известиоца Одбора на седници Народне скупштине одређен је Угљеша Марковић, председник Одбора.

 Одбор је, у складу са чланом 155. став 2. Пословника Народне скупштине, већином гласова (11 за, два против) одлучио да предложи Народној скупштини да прихвати Предлог закона о изменама и допунама Закона о државном премеру и катастру, у начелу.

За известиоца Одбора на седници Народне скупштине одређен је Угљеша Марковић, председник Одбора.

\*

\* \*

Седница је закључена у 13.05 часова.

Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ОДБОРА ПРЕДСЕДНИК ОДБОРА

 Маја Димитријевић Угљеша Марковић